કેપટાઉનઃ એક જમાનામાં ક્રિકેટના ત્રણેય ફોર્મેટમાં જે ટીમનો ડંકો વાગતો હતો તે ઓસ્ટ્રેલિયાની ટીમનો દક્ષિણ આફ્રિકાએ વન ડે શ્રેણીમાં કચ્ચરઘાણ કાઢી નાખ્યો છે. ગઈ કાલે શ્રેણીની અંતિમ મેચમાં દક્ષિણ આફ્રિકાએ ઓસ્ટ્રેલિયાને ૩૧ રનથી હરાવી દીધું. આ જીત સાથે જ દ. આફ્રિકાએ શ્રેણી પર ૫-૦થી કબજો જમાવી દીધો. ૩૨૮ રનના લક્ષ્યનો પીછો કરવા ઊતરેલી ઓસ્ટ્રેલિયાની ટીમ તરફથી એકમાત્ર ડેવિડ વોર્નર દક્ષિણ આફ્રિકાના બોલર્સનો સામનો કરી શક્યો હતો. તેણે ૧૩૬ બોલમાં ૨૩ ચોગ્ગા સાથે ૧૭૩ રનની તોફાની ઇનિંગ્સ રમી હતી, આમ છતાં તે પોતાની ટીમને વિજય અપાવી શક્યો નહોતો. વોર્નરને મેન ઓફ ધ મેચ, જ્યારે દક્ષિણ આફ્રિકાના રસૌને મેન ઓફ ધ સિરીઝ જાહેર કરવામાં આવ્યા હતા.